CELEX: 32012R0429
Language: lt
Date: 2012-05-22 00:00:00
Title: 2012 m. gegužės 22 d. Komisijos įgyvendinimo reglamentas (ES) Nr. 429/2012, kuriuo iš dalies keičiamas Reglamentas (ES) Nr. 1014/2010, kad būtų nustatyta bendra keleivinių automobilių gamintojų pranešimų apie klaidas forma  Tekstas svarbus EEE

23.5.2012   
            
            
               LT
            
            
               Europos Sąjungos oficialusis leidinys
            
            
               L 132/11
            
         KOMISIJOS ĮGYVENDINIMO REGLAMENTAS (ES) Nr. 429/2012
   2012 m. gegužės 22 d.
   kuriuo iš dalies keičiamas Reglamentas (ES) Nr. 1014/2010, kad būtų nustatyta bendra keleivinių automobilių gamintojų pranešimų apie klaidas forma
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 8 straipsnio 9 dalies pirmą pastraipą,
   kadangi:
   
               (1)
            
            
               gamintojo pranešimas apie klaidingus išmetamo CO2 kiekio duomenis pagal Reglamento (EB) Nr. 443/2009 8 straipsnio 5 dalies pirmą pastraipą yra svarbus duomenų, pagal kuriuos apskaičiuojamos savitosios teršalų išmetimo normos ir visų gamintojų vidutinis išmetamųjų teršalų kiekis, patikros etapas, todėl derėtų nustatyti aiškią ir skaidrią tokio pranešimo teikimo tvarką;
            
         
               (2)
            
            
               taip pat derėtų nustatyti, kad pranešimas apie klaidas būtų teikiamas naudojant bendrą formą, siekiant užtikrinti, kad informaciją, kurią gamintojai praneša Komisijai, būtų galima laiku patikrinti ir apdoroti;
            
         
               (3)
            
            
               šiame reglamente numatytos priemonės atitinka Klimato kaitos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Komisijos reglamento (EB) Nr. 1014/2010 (2) 9 straipsnis papildomas šiomis 3, 4 ir 5 dalimis:
   
      „3.   Gamintojai, teikdami pranešimą apie klaidas pagal Reglamento (EB) Nr. 443/2009 8 straipsnio 5 dalies pirmą pastraipą, remiasi pagal 8 straipsnio 4 dalį Komisijos praneštais preliminarių duomenų rinkiniais.
      Į pranešimą apie klaidas įtraukiami visi duomenys, susiję su automobilių registracijomis, už kurias atsakingas pranešimą teikiantis gamintojas.
      Klaida nurodoma kiekvienos versijos duomenų rinkinyje įrašant atskirą įrašą, pavadintą „Gamintojo pastabos“, kuriame nurodomas vienas iš šių kodų:
      
                  a)
               
               
                  
                     A kodas, jei gamintojas pakeitė įrašus;
               
            
                  b)
               
               
                  
                     B kodas, jei automobilio identifikuoti neįmanoma;
               
            
                  c)
               
               
                  
                     C kodas, jei automobiliui netaikomas Reglamentas (EB) Nr. 443/2009 arba jei automobilis nebegaminamas.
               
            Taikant trečios pastraipos b punktą, automobilio identifikuoti neįmanoma, jei gamintojas negali identifikuoti ar pataisyti tipo, varianto ar versijos kodo arba, jei taikytina, tipo patvirtinimo numerio, nurodyto preliminarių duomenų rinkinyje.
      4.   Jei gamintojas Komisijai nepraneša apie klaidas pagal 3 dalį arba jei pranešimas pateikiamas po trijų mėnesių laikotarpio, nurodyto Reglamento (EB) Nr. 443/2009 8 straipsnio 5 dalyje, preliminarios vertės, praneštos pagal to reglamento 8 straipsnio 4 dalį, laikomos galutinėmis.
      5.   3 dalyje nurodytas pranešimas apie klaidą pateikiamas elektroniniame neištrinamajame duomenų nešlyje, pažymėtame „Pranešimas apie klaidą. Automobilių išmetamas CO2“, ir siunčiamas paštu šiuo adresu:
      
                  European Commission
               
            
                  Secretariat General
               
            
                  B-1049 Brussels
               
            
                  Belgium
               
            Elektroninė pranešimo kopija informavimo tikslu nusiunčiama šiais specialiais e. pašto adresais:
      EC-CO2-LDV-IMPLEMENTATION@ec.europa.eu
      ir
      CO2-monitoring@eea.europa“.
   
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. gegužės 22 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 140, 2009 6 5, p. 1.
   
      (2)  OL L 293, 2010 11 11, p. 15.